Video: Kangaroe beland in apteek by lughawe‘n Video van die voorval volg onderaan die berig. Die polisie in Australië moes Woensdagoggend ŉ gedeelte van ŉ lughawe in Melbourne sluit nadat ŉ beseerde kangaroe in die terminus beland het. Die oostelike gryskangaroe het klante in ŉ apteek verras voordat hy deur wildbewaarders aangekeer is. Die kangaroe, wat Cyrus na een van die bewaarders gedoop is, is verdoof en veilig aangekeer. Die lughawe is geleë in ŉ gebied waar baie kangaroes voorkom. Volgens berigte het die kangaroe by die lughawe ingehop nadat ŉ motor hom getref het. “Hy het beserings aan sy pote opgedoen,” het Ella Rountree aan die Associated Press gesê. Volgens Johnson Law, ŉ werknemer by die apteek, het hy aanvanklik nie sy kollega geglo toe sy gesê het daar is ŉ kangaroe in die winkel nie. “Ek het net voortgegaan met dit waarmee ek besig was en gedink dis ŉ grap,” het Law gesê. Die kangaroe sal na ŉ veearts geneem word om ondersoek te word, het Wildlife Victoria in ŉ verklaring gesê. Kangaroes beland soms in die lughawe, alhoewel die aanloopbaan dopgehou word om seker te maak dat hulle nie ŉ gevaar vir die vliegtuie inhou nie.